PRIENŲ RAJONO SAVIVALDYBĖS administracijos

architektūros ir urbanistikos skyrius

Biudžetinė įstaiga, Laisvės a. 12, LT-59126 Prienai,

tel. +370 319 61 103, el. p. administracija@prienai.lt.

Duomenys kaupiami ir saugomi Juridinių asmenų registre, kodas 288742590

______________________________________________________________________________________

Prienų rajono savivaldybės tarybai

SPRENDIMO „DĖL VĖJO ELEKTRINIŲ IŠDĖSTYMO PRIENŲ RAJONO SAVIVALDYBĖS NAUJOSIOS ŪTOS SENIŪNIJOJE SPECIALIOJO PLANO RENGIMO“ Projekto AIŠKINAMASIS RAŠTAS

Sprendimo projekto tikslai ir uždaviniai:

Pakoreguoto Prienų rajono savivaldybės teritorijos bendrojo plano, patvirtinto Prienų rajono savivaldybės tarybos 2023 m. kovo 9 d. sprendimu Nr. T3-58 „Dėl Pakoreguoto Prienų rajono savivaldybės teritorijos bendrojo plano koregavimo“, (toliau – Bendrasis planas) sprendiniuose yra numatytos šešios zonos, kuriose numatoma vėjo elektrinių išdėstymo galimybė. UAB „Unlimited wind 1“ pateikė prašymą VE-3 zonoje, Naujosios Ūtos seniūnijoje, esančiuose sklypuose statyti vėjo elektrines.

Bendrojo plano aiškinamojo rašto 3 skyriaus „Atsinaujinančios energetikos objektai“ 3.1 poskyryje „Vėjo elektrinių išdėstymas“ numatyta, kad, atsižvelgiant į teritorijų apgyvendinimo tankumą ir gamtinio karkaso išsidėstymą, konkrečiam vėjo elektrinių vietų parinkimui papildomai rengiami savivaldybės ar vietovės lygmens specialieji planai, kuriuose turi būti įvertinti konkretūs vėjo elektrinių aukščio bei kiti techniniai parametrai, jų galimas poveikis konkrečiai gyvenamajai ir gamtinei aplinkai.

Šio sprendimo projekto tikslas – parengti Naujosios Ūtos seniūnijoje esančios VE-3 zonos specialųjį planą, kuriame būtų parinktos vėjo elektrinių išdėstymo vietos.

Siūlomos teisinio reguliavimo nuostatos:

Lietuvos Respublikos vietos savivaldos įstatymo 6 straipsnio 19 punkte numatyta, kad savarankiškosios savivaldybių funkcijos yra teritorijų planavimas, savivaldybės bendrojo plano ar savivaldybės dalių bendrųjų planų ir detaliųjų planų sprendinių įgyvendinimas.

Lietuvos Respublikos teritorijų planavimo įstatymo 3 straipsnio 2 dalyje nurodoma, kad, nustatant konkrečios teritorijos planavimo tikslus, būtina atsižvelgti į visuomenės poreikius, planuojamos teritorijos kraštovaizdį ir biologinę įvairovę, geografinę padėtį, geologines sąlygas, esamas urbanistines, inžinerines, susisiekimo, agrarines sistemas, žemės ir kito nekilnojamojo turto valdytojų, naudotojų ir trečiųjų asmenų interesus ir teises, architektūros, aplinkosaugos, visuomenės sveikatos saugos, gamtos apsaugos, paveldosaugos reikalavimus, valstybės ir viešojo saugumo, gynybos ir kitus poreikius; 5 straipsnio 4 dalies 5 punkte numatyta, kad specialiojo teritorijų planavimo dokumentams priskiriami inžinerinės infrastruktūros vystymo planai; 21 straipsnio 1 dalies 2 punkte nurodoma, kad specialiojo teritorijų planavimo objektai yra inžinerinės infrastruktūros sistemos ar šių sistemų dalys, o 2 dalies 2 punkte nurodoma, kad specialiojo planavimo uždaviniai pagal specialiojo teritorijų planavimo rūšį – plėtoti <...> energetikos sistemas ir kitą visuomenės poreikiams reikalingą inžinerinę infrastruktūrą ir numatyti jų plėtrai reikalingas teritorijas; 30 straipsnio 2 dalyje – specialiojo teritorijų planavimo dokumentai pradedami rengti specialiojo teritorijų planavimo dokumentą tvirtinančio subjekto sprendimu dėl specialiojo teritorijų planavimo dokumento rengimo pradžios ir planavimo tikslų.

Lietuvos Respublikos atsinaujinančių išteklių energetikos įstatymo 202 straipsnio 12 dalyje numatyta, kad atsinaujinančių išteklių energijos bendrijos nuosavybės teise valdomų energijos gamybos įrenginių statyba ir eksploatavimas vykdomi vadovaujantis bendraisiais įstatymuose ir kituose teisės aktuose nustatytais veiklos energetikos sektoriuje leidimų išdavimo, projektavimo ir statybos, teritorijų planavimo, planuojamos ūkinės veiklos poveikio aplinkai vertinimo, aplinkos apsaugos ir kitais susijusiais reikalavimais.

Inžinerinės infrastruktūros vystymo (elektros, dujų ir naftos tiekimo tinklų) planų rengimo taisyklių, patvirtintų Lietuvos Respublikos energetikos ministro ir Lietuvos Respublikos aplinkos ministro 2011 m. sausio 24 d. įsakymu Nr. 1-10/D1-61 „Dėl Inžinerinės infrastruktūros vystymo (elektros, dujų ir naftos tiekimo tinklų) planų rengimo taisyklių patvirtinimo“, 16.2 papunktyje nurodoma, kad planas pradedamas rengti savivaldybės tarybai priėmus sprendimą dėl plano rengimo pradžios ir planavimo tikslų.

Laukiami rezultatai:

Tarybai priėmus sprendimą dėl Vėjo elektrinių išdėstymo Prienų rajono savivaldybės Naujosios Ūtos seniūnijoje specialiojo plano rengimo, Savivaldybės administracijos direktorius pagal sprendime nustatytus planavimo tikslus organizuos šio specialiojo plano rengimą. Parengtą specialųjį planą tvirtins Savivaldybės taryba.

Lėšų poreikis ir šaltiniai:

Planas bus rengiamas iniciatoriaus lėšomis.

Kiti sprendimui priimti reikalingi pagrindimai, skaičiavimai ar paaiškinimai:

Neteikiami.

Lyginamasis variantas:

Nepridedamas.

Vyriausiasis specialistas,

l. e. skyriaus vedėjo pareigas	Vaidas Mazuronis

R. Sodaitienė, tel. +370 319 61 146, el. p. rima.sodaitiene@prienai.lt